God kom toe mos terug – Hervormend
God besluit Hy gaan 'n plek skep waar mense kan leef.
Stap vir stap berei God eers ons omgewing vir ons voor, nes mens jou babakamer uitrus. En dis toe 'n seun, Adam!
Maar die man is eensaam, en God besluit Hy gaan vir Adam n vriend maak. En was Adam nou beïndruk met dié nuwe skepsel!
Dog, selfs saam, voel die twee mense hulle mis iets. Hulle wil hulleself verbeter. Daar is op aarde niks fout mee nie. God het al gesê mense is soos Hy, wat kan dan tog daarmee verkeerd wees om net nog meer "soos God" te wil wees?
Daarom, toe die slang sê hulle kán nes God word, sluk hulle dit.
Die wêreld was nog nooit weer dieselfde nie. Dit voel of God weg is want ons sien Hom nie, hoor Hom nie, voel Hom nie, herken Hom nie. . . Dis oor ons uit sy Tuin moes uit, die wêreld in. Die ideale wêreld soos wat ons hom uitgedink het, is 'n plek waar mense koning kraai, waar ons ons eie potjies krap, vol bloeddors en barensnood. Van toe af spartel ons weer om bo te bly in diep en donker waters.
Toe kom die Gees terug. Die Gees van God kom blaas nuwe lewe in grond in. Die verskil is, ons is nie terug in God se skeppingstuin nie, God kom maak nou in ons wêreld tuin. Die sonde reeds op Jesus gestraf en uit die wêreld uit weggevat, sit die Gees van God 'n nuwe wêreld aanmekaar. En Hy begin by die plek waar die skepping skeefgeloop het: by die mens.
Hy kom onder ons vel in. Hy sit in ons siel, Hy kuier in ons kop, Hy tel ons hare en elke hartklop. Hy is hier. God is hier. Hy is redelik goed gekamoefleer: Hy lyk en klink nes ek en jy. So ingegrawe is Hy in jou lewe dat jy vergewe sal word dat jy Hom miskyk. Maar God is hier. En hier gaan Hy bly.
Posted on 11 September 2016 Posted in Gedink oor God, HervormdTagged Adam, bloeddors en barensnood, die plek waar die skepping skeefloop, God is hier, God kom terug, God maak kontak, God maak tuin, goed gekamoefleer, Heilige Gees, Jesus, n plek waar mense kan leef, sondeval, Tuin van Eden; paradys